Paul O’Neill

Paul Henry O'Neill (født 4. desember 1935 i St. Louis i Missouri, død 18. april 2020 i Pittsburgh i Pennsylvania) var en amerikansk forretningsmann og politiker. Han var USAs finansminister fra 2001 til 2002.

Liv og virke

Bakgrunn
Paul O'Neill var sønn av Gaynald Elsie (Irvin) og John Paul O'Neill; faren var sersjant i U.S. Army. Faren hevdet å stamme fra Skottland men at han hadde mistet kontakt med familien; men lenge etter at han døde viste det seg at han i virkeligheten var fra Nederland og da hadde navnet Piet Kalfsterman, - hvorfor han hadde løyet til sin familie om dette ble ikke klarlagt.

Farens posteringer bragte familien til Illinois, Hawaii, New Mexico og Alaska. Paul gikk på high school i Anchorage i 1954. Han bodde på militærbasen der med foreldrene. 

Han tok bachelorgrad i økonomi ved California State University i Fresno, studerte økonomi ved Claremont Graduate University i 1961 og fikk Master of Public Administration fra Indiana University.

Karriere
O'Neill begynte i offentlig tjenste som computersystemanalytiker i Veterans Administration, der han virket fra om 1961 til 1966. Hav virket ved United States Office of Management and Budget fra 1967, og som dens deputy director fra1974 til 1977.

Paul O'Neill fungerte som administrerende direktør for metallindustriselskapet Alcoa i perioden 1987 til 1999.

Finansminister
Han var USAs finansminister under president George W. Bush i perioden 2001 til 2002, men slik at skattepolitikken var tillagt en assisterende minister,  Mark Weinberger. O'Neill ble snart lagt merke til ikke minst for hyppige ytringer av heller regjeringskritisk karakter, Han foretok også en reise i Afrika med sangeren Bono. I 2002 fremkom det av en rapport som var blitt utarbeidet på oppdrag av O'Neill at det fremtidige underskudd i statskassen ville komme opp i 500 milliarder US-Dollar og pekte på store fremtidige problemer knyttet til dette, dersom den økonomiske politikk ikke ble lagt om. Meningsforskjellene på skattepolitikkens område og i andre saker førte til at presidenten avløste ham i desember 2002; presidenten utnevnte John W. Snow til hans etterfølger.

Ron Suskind intervjuet O'Neill grundig om tiden i regjeringen, og fikk også tilgang til mange dokumenter. I 2004 publiserte han boken The Price of Loyalty, om O'Neills tid i Bush-administrasjonen. Foruten å beskrive en rekke konflikter gjengis det at O'Neill hevdet at Bush syntes å mangle nysgjerrighet og ikke stilte motspørsmål. Krig i Irak var noe av det som først kom opp i presidentens første møte i National Security Council. O'Neill mener at spørsmålet da ikke var «burde vi angripe Irak?» men idtedet «hvordan skal vi få til et angrep på Irak?»

O'Neill døde i sitt hjem i Pittsburgh den 18. april 2020 av lungekreft.

Referanser

Litteratur 
Ron Suskind: The Price of Loyalty. George W. Bush, the White House, and the Education of Paul O’Neill, Simon & Schuster, New York 2004, ISBN 0-7432-5545-3.

Eksterne lenker 
 
 Treas.gov – Paul H. O’Neill (2001–2002) – Biografien til O’Neill hos U.S. Department of the Treasury.

USAs finansministre
Forretningsfolk fra USA
Personer fra St. Louis